Source: https://podpora.financnasprava.sk/920902-Sadzba-dane
Timestamp: 2019-09-21 21:34:16+00:00

Document:
Úvod > Daň z príjmov > Daň z príjmov právnickej osoby > Sadzba dane > Sadzba dane
a) 7% z príjmov podľa § 43 odseku 3 písm. r) a s) zákona o dani z príjmov, okrem príjmov zdaňovaných podľa písmena c),
b) 19% z príjmov podľa § 43 odsekov 2 a 3 zákona o dani z príjmov, okrem príjmov zdaňovaných podľa písmen a) a c),
c) 35% z príjmov podľa § 43 odsekov 2 a 3 zákona o dani z príjmov, ak sú tieto príjmy vyplatené, poukázané alebo pripísané daňovníkovi nezmluvného štátu podľa § 2 písm. x) zákona o dani z príjmov.
Otázka č. 1 - sadzba dane v daňovom priznaní za rok 2018
Spoločnosť podáva daňové priznanie k dani z príjmov právnickej osoby za kalendárny rok 2018. Akú sadzbu dane má v daňovom priznaní použiť?
Sadzba dane z príjmov právnickej osoby v zdaňovacom období kalendárneho roka 2018 je 21%.
Otázka č. 2 – Zdaňovanie úrokov z peňažných prostriedkov na bežnom účte
Spoločnosti Omega s.r.o. boli pripísané kreditné úroky z peňažných prostriedkov na bežnom účte vo výške 250 eur. Akým spôsobom a akou sadzbou budú tieto prijaté úroky zdanené?
Úrok z peňažných prostriedkov bežných účtov patrí medzi príjem, pri ktorom sa daň z príjmov vyberá zrážkou vo výške 19%. Zrážku dane je povinný vykonať platiteľ dane (banka) pri výplate, poukázaní alebo pri pripísaní úhrady v prospech daňovníka. Riadnym vykonaním zrážky sa daňová povinnosť spoločnosti Omega s.r.o. pri tomto príjme považuje za splnenú a suma 250 eur sa do základu dane nezahŕňa.Spoločnosť uvedenú sumu uvedie na r. 210 daňového priznania k dani z príjmov právnickej osoby.
Otázka č. 3 - platiteľ zrážkovej dane pri kompenzačnej platbe
Spoločnosť (regulovaný subjekt) nakupuje energiu od výrobcu (regulovaný subjekt) a ďalej ju dodáva spotrebiteľovi - SBD, ktoré následne rozpočíta spotrebu energie koncovým spotrebiteľom. Štandardy kvality nedodržal výrobca, energia je dodaná koncovým spotrebiteľom (byty).
V tomto reťazci sú dva regulované subjekty - výrobca a odberateľ, ktorý energiu ďalej dodáva. Ktorý z uvedených dvoch regulovaných subjektov je povinný odviesť daň v zmysle § 43 ods. 3 písm. m) do štátneho rozpočtu a vykonať oznamovaciu povinnosť podľa § 43 ods. 11 zákona o dani z príjmov v tomto prípade?
Platiteľom dane podľa § 2 písm. v) zákona o dani z príjmov je fyzická alebo právnická osoba, ktorá je povinná zraziť daň alebo vybrať daň alebo preddavok na daň od daňovníka, a ktorá je povinná daň alebo preddavok na daň vybrané od daňovníka alebo zrazené daňovníkovi odvádzať správcovi dane a majetkovo za ne zodpovedá.
Podľa § 22 ods. 5 zákona č. 250/2012 Z. z., ak regulovaný subjekt nedodrží štandardy kvality a toto nedodržanie preukázateľne nastalo, je regulovaný subjket povinný uhradiť svojmu odberateľovi kompenzačnú platbu vo výške a spôsobom určeným podľa § 40 ods. 2 tohto zákona.
Zrážkovú daň z kompenzačných platieb podľa § 43 ods. 3 písm. m) zákona o dani z príjmov odvádza v súlade s § 22 ods. 5 zákona č. 250/2012 Z.z. regulovaný subjekt, ktorý nedodržal štandardy kvality, tzn. v danom prípade dodávateľ (výrobca), ktorý má aj oznamovaciu povinnosť podľa § 43 ods. 11 zákona o dani z príjmov. Kompenzačnú platbu uhrádza dotknutému odberateľovi (SBD, resp. koncovým spotrebiteľom) priamo alebo prostredníctvom odberateľa - spoločnosti, ktorá nakupuje energiu od iného regulovaného subjektu (výrobcu) a ďalej ju dodáva spotrebiteľovi.
Otázka č. 4 - výplata podielov na zisku za rok 2018
Spoločnosť s ručením obmedzeným registrovaná na daň z príjmov právnických osôb a na daň vyberanú zrážkou rozhodla v máji 2019 o vyplatení podielu na zisku vykázaného zo zisku za zdaňovacie obdobie 2018 tuzemskému spoločníkovi vo výške 3 200 eur. Podiel na zisku znížený o daň vyberanú zrážkou (3 200*7%=224 eur) vyplatila spoločníkovi vo výške 2 976 eur (3 200-224) dňa 22.mája 2019. Na aký účet, dokedy a s akým variabilným symbolom má spoločnosť uvedenú daň odviesťˇsprávcovi dane? Má aj oznamovaciu povinnosť z tohto titulu?
Spoločnosť má povinnosť najneskôr v lehote do 15.júna 2019 odviesť zrážkovú daň vo výške 224 eur na účet číslo:
500267 – základné číslo účtu daňovníka(OÚD) / 8180 v tvare IBAN, variabilný symbol 1700052019.
Súčasne v rovnakej lehote je spoločnosť povinná zaslať správcovi dane Oznámenie o zrazení a odvedení dane vyberanej zrážkou podľa § 43 ods. 11 zákona o dani z príjmov na tlačive OZN4311v18. Ak spoločníkovi – fyzickej osobe vznikne povinnosť podať daňové priznanie za rok 2019, tento príjem už neuvádza v daňovom priznaní.

References: § 43
 § 43
 § 43
 § 2
 § 43
 § 43
 § 2
 § 22
 § 40
 § 43
 § 22
 § 43
 § 43